钦定古今图书集成/明伦汇编/官常典/第289卷 > 汉
## 钦定古今图书集成/明伦汇编/官常典/第289卷 > 汉

汉承秦，设宗正以掌亲属，公主家令、门尉皆属之。
按《汉书百官公卿表》：“宗正，秦官，掌亲属，有丞。平帝元
始四年更名宗伯。属官有都司空令丞，内官长丞，又
诸公主家令、门尉皆属焉。王莽并其官于秩宗。初内
官属少府，中属主爵，后属宗正。”

〈注〉如淳曰：“律，司空，主水及罪人。”师古曰：“《律历志》主分寸尺丈也。”

### 高祖七年春二月置宗正官以序九族

按：《汉书高祖本纪》云云。

### 文帝四年夏五月复诸刘有属籍无所与赐诸侯王子邑各二千户

按：《汉书文帝本纪》云云。

### 武帝元光元年夏四月赦天下复七国宗室前绝属者

按：《汉书武帝本纪》云云。

### 昭帝始元二年春正月以宗室无在位者举茂才刘辟疆刘长乐皆为光禄大夫辟疆守长乐卫尉

按：《汉书昭帝本纪》云云。

### 宣帝地节元年诏宗室有罪者复属籍

按《汉书宣帝本纪》：地节元年夏六月，诏曰：“盖闻尧亲
九族，以和万国。朕蒙遗德，奉承圣业，惟念宗室属未
尽而以罪绝，若有贤材，改行劝善，其复属，使得自新。”

### 平帝元始元年春正月令宗室属未尽而以罪绝者复其属其为吏举廉佐史补四百石

平帝元始五年，诏“宗室选有德义者为宗师。”

按《汉书平帝本纪》，元始五年春正月诏曰：“盖闻帝王以德抚民，其次亲亲，以相及也。昔尧睦九族，舜惇叙
之。朕以皇帝幼年，且统国政，惟宗室子皆太祖高皇
帝子孙及兄弟吴顷楚元之后，汉元至今，十有馀万
人，虽有王侯之属，莫能相纠，或陷入刑罪，教训不至
之咎也。《传》不云乎？‘君子笃于亲，则民兴于仁’。”其为宗
室，自太上皇以来，“族亲各以世氏，郡国置宗师以纠
之，致教训焉。二千石选有德义者以为宗师。考察不
从教令，有冤失职者，宗师得因邮亭书言，宗伯请以
闻。”常以岁正月赐宗师帛各十匹。